
Να μην ακρωτηριαστεί η Achaia Clauss!
Η Οικολογική Κίνηση Πάτρας, η ΚΟΙΝΟ_ΤΟΠΙΑ και οι Πολίτες Εν Δράσει εκφράζουμε τη βαθύτατη αντίθεσή μας στη σχεδιαζόμενη μεταφορά των ιστορικών βαρελιών και των υπόλοιπων υποδομών της Achaia Clauss στο κτίριο του πρώην Πτωχοκομείου, στην Ακτή Δυμαίων.

Η ενέργεια αυτή θα αχρηστεύσει σε μέγιστο βαθμό την πολιτιστική και τουριστική αξία και τον απόλυτα μοναδικό χαρακτήρα της Achaia Clauss, χωρίς να αποδώσει οτιδήποτε σημαντικό.

Απορούμε, πως μια μεγάλη τράπεζα όπως η Πειραιώς και ένας σοβαρός τοπικός επιχειρηματίας όπως ο κ. Καραπάνος δέχονται να συνδέσουν τα ονόματά τους με μια τέτοια ανόσια πράξη βαριάς υποβάθμισης του κυριότερου αξιοθέατου αλλά και φορέα πολιτισμού της Πάτρας. Μια πράξη που θα προκαλέσει, αν τελικά υλοποιηθεί, βαθειά θλίψη αλλά και οδυνηρή ταπείνωση στην πατραϊκή κοινωνία, στον κάθε απλό πατρινό. 
Τίποτα δε θα μείνει όρθιο τελικά;

Σε τέτοια θέματα, ακόμη και σήμερα, εποχή κρίσης, δε χωρούν στενά λογιστικά κριτήρια. 
Καλούμε την Τράπεζα Πειραιώς, στην οποία έχει περάσει η ιδιοκτησία του ακινήτου της Achaia Clauss και τον κ. Καραπάνο, ο οποίος διατηρεί τα στοιχεία της επιχείρησης, να εκπονήσουν και να υλοποιήσουν σχέδιο αναβάθμισης και τουριστικής αξιοποίησης της Achaia Clauss, διατηρώντας την ακέραιη.

Καλούμε τους φορείς της πόλης να αντιδράσουν. Καλούμε τον Δήμο να παρέμβει. Καλούμε την Υπηρεσία Νεωτέρων Μνημείων και Τεχνικών Έργων Δυτικής Ελλάδας του Υπουργείου Παιδείας και Θρησκευμάτων, Πολιτισμού και Αθλητισμού να εξετάσει επειγόντως την νομιμότητα τέτοιων ενεργειών.

Η Achaia Clauss είναι η Ακρόπολη της Πάτρας, ας αναλάβουμε όλοι τις ευθύνες μας, ας μην επιτρέψουμε τον ακρωτηριασμό της!

